**PRIJEDLOG**

Na osnovu člana 38 stav 1 tačka 2 Zakona o lokalnoj samoupravi (“Službeni list Crne Gore", br. 002/18), člana 35 stav 1 tačka 2 Statuta Opštine Tivat ("Službeni list Crne Gore - opštinski propisi", br. 024/18), Skupština Opštine Tivat na sjednici održanoj dana \_\_\_\_\_\_\_\_\_\_\_ donijela je

**O D L U K U**

**o kriterijumima, načinu i postupku raspodjele sredstava za izdavačku djelatnost**

**I OPŠTE ODREDBE**

**Član 1**

Ovom Odlukom utvrđuju se kriterijumi, način i postupak raspodjele sredstava, kao i praćenje korišćenja dodijeljenih sredstava za izdavačku djelatnost koja će se sufinanisarti iz Budžeta Opštine Tivat.

**Član 2**

Izrazi koji se koriste u ovoj Odluci za fizička lica u muškom rodu, podrazumijevaju iste izraze u ženskom rodu.

**II KORISNICI SREDSTAVA**

**Član 3**

Sredstvima iz budžeta Opštine mogu se sufinansirati publikacije:

* knjige,
* monografske publikacije.

**Član 4**

Sufinansiranje projekta vrši se na osnovu Javnog konkursa (u daljem tekstu: Konkurs), kojeg raspisuje organ lokalne uprave nadležan za poslove kulture (u daljem tekstu: nadležni organ), jedanput godišnje, u prvom tromjesečju godine.

Opština može sufinansirati projekat najviše do 50% iznosa ukupnih sredstava potrebnih za njegovu realizaciju.

**Član 5**

Izuzetno od člana 4 stava 2 Odluke nadležni organ, može bez raspisivanja javnog konkursa, iz budžeta za izdavačku djelatnost finansirati do punog iznosa publikaciju koja je od izuzetnog značaja za lokalnu kulturu kao i publikaciju koja je od izuzetnog značaja za ostvarivanje međunarodne saradnje.

Značaj publikacije iz stava 1 ovog člana vrednuje Savjet za kulturu opštine Tivat.

Sredstva za finansiranje publikacija iz ovog člana planiraju se kao posebna stavka u okviru budžeta za izdavačku djelatnost.

**Član 6**

Konkurs sadrži kriterijume na osnovu kojih Komisija za raspodjelu sredstava za izdavačku djelatnost (u daljem tekstu Komisija), boduje projekte.

Rok za podnošenje prijava na Konkurs je 30 dana od dana objavljivanja.

Konkurs se objavljuje na Lokalnom javnom emiteru radio Tivat, jednom štampanom mediju u Crnoj Gori, na web portal i info tabli Opštine Tivat.

**Član 7**

Pravo učešća na Konkursu imaju nevladine organizacije, fizička i pravna lica sa teritorije Crne Gore koji ispunjavaju kriterijume iz člana 13 ove Odluke.

Pravo učešća nemaju, javne ustanove i subjekti čiji se rad finansira iz Budžeta Crne Gore, odnosno Budžeta opštine sredstvima planiranim za kulturu, kao i nevladine organizacije kojima su odobrena sredstva za iste projekte iz Budžeta Crne Gore odnosno budžeta opštine.

Učesnik konkursa koji je sredstva za projekat u ukupnom iznosu dobio od drugog donatora ne može dobiti sredstva po ovoj Odluci.

**Član 8**

Prioritet za sufinansiranje imaju autori iz Tivta, odnosno autori čija je publikacija od značaja za Tivat i Boku Kotorsku.

**Član 9**

Učesnici konkursa kojima su dodijeljena sredstva po javnom konkursu za prethodnu godinu, prilažu i izvještaj o realizaciji projekta sa detaljnim obrazloženjem eventulnih odstupanja, uključujući i finansijski izvještaj.

Učesnik konkursa koji nije dostavio traženi izvještaj i izvršio obaveze iz prethodnog ugovora o sufinansiranju ne može učestvovati u raspodjeli sredstava za godinu u kojoj se sredstva raspodjeljuju odnosno dobiti sredstva za sufinansiranje novog projekta, do izvršenja obaveza.

**Član 10**

Ovom Odlukom neće se sufinansirati već štampane publikacije.

**III JAVNI KONKURS**

**Član 11**

Prijava na Konkurs podnosi se na obrascu koji propisuje nadležni organ i može se preuzeti neposredno na Građanskom birou Opštine Tivat ili sa web portala Opštine.

Prijava na konkurs sa propratnom dokumentacijom podnosi se u elektronskoj formi (USB, CD), kao i u štampanom primjerku, u zatvorenoj koverti sa naznakom: Konkurs za izdavačku djelatnost, poštom ili neposredno na Građanskom birou Opštine.

**Član 12**

Prijava na Konkurs sadrži:

* naziv projekta,
* naziv nosioca projekta (adresa, telefon, faks, e-mail),
* oblast na koju se odnosi projekat,
* ciljeve projekta,
* detaljan opis projekta,
* reference autora,
* recenzije,
* naziv izdavača,
* nazive urednika, lektora,
* budžet projekta (navesti ukupan iznos sredstva potreban za realizaciju, sumu koja se potražuje od Opštine kao i detaljan budžet projekta po stavkama),
* evaluacija projekta,
* ovlašćeno(odgovorno) lice za realizaciju projekta i kontakt podaci,
* plan realizacije projekta
* način informisanja javnosti
* žiro račun i naziv banke.

**Član 13**

Kriterijumi za vrednovanje projekata po ovom konkursu su:

* umjetnički kvalitet i značaj za razvoj crnogorske i lokalne kulture;
* reference autora projekta;
* doprinos očuvanju tradicije i kulturne baštine;
* međunarodna afirmacija crnogorske kulture,
* doprinos afirmaciji stvaralaštva lica sa invaliditetom;
* uskladjenost predloženog iznosa sredstava sa planiranim aktivnostima projekta

**Član 14**

Učesnik konkursa uz ispunjenu prijavu obavezan je dostaviti:

* dokaz o prebivalištu (ako je podnosilac fizičko lice),
* dokaz (rješenje) o registraciji, osnivački akt za pravno lice,
* biografiju podnosioca prijave
* biografiju autora publikacije,
* podatke o prethodno realizovanim projektima i reference,
* preporuke eksperata iz relevantne oblasti,
* publikacija na koju se prijava odnosi u štampanoj ili elektronskoj formi ,
* tehnički podaci o književnom djelu, odnosno publikaciji (format, tiraž, povez, broj strana),
* potpisanu (najmanje jednu) recenziju publikacije,
* Izjavu učesnika konkursa da nijesu dobijena sredstva od drugog donatora za dio projekta koji se sufinansira, odnosno za cijeli projekat koji se finansira iz Budžeta Opštine.

IV KOMISIJA ZA RASPODJELU SREDSTAVA ZA IZDAVAČKU DJELATNOST

**Član 15**

Komisija imenovana od strane Predsjednika opštine vrednovaće pristigle projekte i sačiniti Prijedlog Odluke o sufinansiranju projekata za izdavačku djelatnost (u daljem tekstu Odluke).

Komisija ima predsjednika i dva člana.

Komisiju čine afirmisani umjetnici i stručnjaci u kulturi.

Mandat Komisije je dvije godine.

Komisija donosi Poslovnik o radu.

Ukoliko se utvrdi da član Komisije može biti u konfliktu interesa ili ako je na bilo koji način uključen u realizaciju projekta koji se vrednuje, ne može učestvovati u vrednovanju istog.

Administrativne poslove za Komisiju vrši nadležni organ.

**Član 16**

Aktom o obrazovanju Komisije utvrđuje se način rada, zadaci trajanje mandata i naknada za rad članova Komisije.

**Član 17**

Komisija, nakon vrednovanja projekata, podnosi nadležnom organu obrazloženi prijedlog Odluke, u roku od 15 dana od dana završetka Konkursa.

Odluku o sufinansiranju projekta donosi nadležni organ u roku od 7 dana od od dana završetka Konkursa.

Odluka o sufinansiranju sadrži:

* naziv nosioca projekta,
* naziv projekta,
* kriterijum (e) koje projekat zadovoljava,
* iznos traženih sredstava,
* iznos sredstava dodijeljenih od strane Komisije.

Odluka se objavljuje na oglasnoj tabli i web stranici Opštine, Lokalnom javnom emiteru-Radio Tivat

**V ZAKLJUČIVANJE UGOVORA**

**Član 18**

Predsjednik opštine i učesnik konkursa, na osnovu Odluke, u roku od 10 dana od dana objavljivanja Odluke zaključuju Ugovor o sufinansiranju projekta, kojim se regulišu međusobna prava i obaveze.

**VI NADZOR NAD IZVRŠAVANJEM OBAVEZA**

**Član 19**

Nadzor nad izvršavanjem obaveza iz ugovora o sufinansiranju projekata vrši nadležni organ na način da će od učesnika konkursa tražiti:

* ispunjenje ugovorenih obaveza u primjerenom roku,
* dokaze o utrošenim sredstvima shodno ugovoru.

**VII PRELAZNE I ZAVRŠNE ODREDBE**

**Član 20**

Odluka stupa na snagu osmog dana od dana objavljivanja u “Službenom listu Crne Gore-opštinski propisi”.

Broj:\_\_\_\_\_\_\_\_\_\_\_

Tivat, \_\_\_\_\_\_\_2019. godine

SKUPŠTINA OPŠTINE TIVAT

Predsjednik,

Ivan Novosel

***OBRAZLOŽENJE***

***Pravni osnov***

Odluka o kriterijumima, načinu i postupku raspodjele sredstava za izdavačku djelatnost donosi se u skladu sa članom 38 stav 1 tačka 2 Zakona o lokalnoj samoupravi (“Službeni list Crne Gore ", br. 002/18), i članom 35 stav 1 tačka 2 Statuta Opštine Tivat ("Službeni list Crne Gore - opštinski propisi", br. 024/18), kojima je precizirano da skupština donosi propise i druge opšte akte.

***Razlozi za donošenje i sadržaj Odluke***

U prethodnom periodu, Opštini Tivat obraćala su se fizička i pravna lica sa zahtjevom za finansiranje raznih vrsta publikacija. Kako bi se utvrdio način, uslovi i kriterijumi za sufinansiranje publikacija, pristupilo se izradi prijedloga Odluke o kriterijumima, načinu i postupku raspodjele sredstava za izdavačku djelatnost čime se bliže definišu uslovi dodjeljivanja sredstava za ovu namjenu.

OBRADJIVAČ: PREDLAGAČ:

Sekretarijat za kulturu i društvene djelatnosti Predsjednik Opštine

dr Siniša Kusovac

Izvjestilac

mr Dubravka Nikčević